Na poslednom zasadnutí mestského zastupiteľstva primátor mesta Imrich Hamarčák mal predniesť informáciu o výsledkoch výberových konaní, lenže tento bod programu stiahli z programu rokovania. Uskutočnili sa totiž len štyri z piatich výberových konaní.
Jedno výberové konanie bude dokončené vo štvrtok, pretože za jedného z troch uchádzačov o funkciu vedúceho odboru výstavby a regionálneho rozvoja prevzal podklady jeho otec. Uchádzač ich tak nemal v zákonom stanovenej lehote sedem dní pred konaním. "Dali sme mu nové pozvanie na výberové konanie a absolvuje ho samostatne. Hneď budú vyhlásené aj výsledky," uviedol prednosta MsÚ v Stropkove Ján Obšajsník. Po tomto pomerne kurióznom prípade bude personálne obsadenie vedúcich postov na odboroch MsÚ v Stropkove jasné.
Poslanci schválili aj doplnky štatútu mesta. Napríklad chýbali v ňom ustanovenia o oceneniach mesta. "Poslanci schválili tento návrh s tým, že sa ešte vypracujú podmienky oceňovania a dopad na rozpočet, lebo ocenenia budú s finančnými odmenami," dodal J. Obšajsník.
Schválené bolo aj všeobecne-záväzné nariadenie mesta na prijímanie, evidenciu, prešetrovanie a vybavovanie sťažnosti podaných na Mestskom úrade v Stropkove ako aj Pracovný poriadok zamestnancov mesta.
Neboli problémy ani so schválením nákupu kontajnerov Bobor na separovaný zber odpadu z finančných prostriedkov Fondu národného majetku, na čo bolo vyčlenených okolo 330-tisíc korún. Separovaný zber odpadu v Stropkove realizujú od minulého roku a už sú rozmiestnené štvorkomorové kontajnery. Nových päť kontajnerov rozmiestnia v častiach individuálnej bytovej výstavby. So separovaním odpadu zatiaľ problémy nie sú, hoci ešte treba podpísať novú zmluvu s organizáciou Ondava. Stropkovčania vyvážajú separovaný odpad do obce Duplín, kde sa ďalej triedi.
Odpadové hospodárstvo v Stropkove posilní aj účelový automobil na zber komunálneho odpadu za 4,6 milióna korún. O výberové konanie malo záujem 11 uchádzačov, ale prihlášky podalo len sedem a z toho jeden uchádzač nesplnil podmienky. V Stropkove aj tak mali z čoho vyberať. "Vozidlo odpad pri zbere zároveň aj lisuje, takže nebude prevážať vzduch, ale stlačený materiál," vyjadril názor k cene kupovaného automobilu J. Obšajsník.